钦定古今图书集成/明伦汇编/官常典/第084卷 > 安德王延宗
## 钦定古今图书集成/明伦汇编/官常典/第084卷 > 安德王延宗

按《北齐书》本传：安德王延宗，文襄第五子也。母陈氏，
广阳王妓也。延宗幼为文宣所养，年十二，犹骑置腹
上，令溺己脐中，抱之曰：“可怜，止有此一个。”问欲作何
王？对曰：“‘欲作冲天王’。文宣问杨愔，愔曰：‘天下无此郡
名，愿使安于德’。”于是封安德焉。为定州刺史，于楼上
大便，使人在下张口承之，以蒸䐗糁，和人粪以饲左
右，有难色者鞭之。孝昭帝闻之，使赵道德就州杖之
一百。道德以延宗受杖不谨，又加三十。又以囚试刀，
验其利钝，骄纵多不法。武成使挞之，杀其昵近九人，
从是深自改悔。兰陵王芒山凯捷，自陈兵势，诸兄弟
咸壮之。延宗独曰：“四兄非大丈夫，何不乘胜径入？使
延宗当此势，关西岂得复存！”及兰陵死，妃郑氏以颈
珠施佛，广宁王使赎之，延宗手书以谏而泪满纸。河
间死，延宗哭之，泪赤。又为草人以像武成，鞭而讯之
曰：“何故杀我兄？”奴告之，武成覆卧延宗于地，马鞭挝
之二百，几死。后历司徒、太尉。及平阳之役，后主自御
之，命延宗率右军先战城下，擒周开府宗挺。及大战，
延宗以麾下再入，周军莫不披靡。诸军败，延宗独全
军。后主将奔晋阳，延宗言：“大家但在营莫动，以兵马
付臣，臣能破之。”帝不纳。及至并州，又闻周军已入。
鼠谷。乃以延宗为相国、并州刺史，总山西兵事。谓曰：
“并州阿兄自取，儿今去也。”延宗曰：“陛下为社稷莫动，
臣为陛下出死力战。”骆提婆曰：“至尊计已成，王不得
辄沮。”后主竟奔邺。在并，将卒咸请曰：“王若不作天子，
诸人实不能与王出死力。”延宗不得已，即皇帝位。下
诏曰：“武平孱弱，政由宦竖。衅结萧墙，盗起疆埸。斩关
夜遁，莫知所之，则我高祖之业，将坠于地。王公卿士，
猥见推逼，今便祗承宝位，可大赦天下”，改武平七年
为德昌元年。以晋昌王唐邕为宰辅，齐昌王莫多娄
敬显、沐阳王和阿干子、右卫大将军段畅、武卫将军
相里僧伽、开府韩骨胡、侯莫陈洛州为爪牙。众闻之，
不召而至者前后相属。延宗容貌充壮，坐则仰，偃则
伏，人皆笑之。乃吓然奋发，气力绝异，驰骋行阵，劲捷
若飞。倾覆府藏及后宫美女，以赐将士，籍没内参千
馀家。后主谓近臣曰：“我宁使周得并州，不欲安德得
之。”左右曰：“理然。”延宗见士卒，皆亲执手陈辞，自称名，
流涕呜咽，众皆争为死。童儿女子亦乘屋攘袂，投砖
石以御周军。特进、开府那卢安生守太谷，以万兵叛
周军围晋阳，望之如黑云四合。延宗命莫多娄敬显、
韩骨胡拒城南，和阿干子、段畅拒城东。延宗亲当周
齐王于城北，奋大槊，往来督战，所向无前。尚书令史
沮山亦肥大多力，捉长刀步从，杀伤甚多。武卫兰芙
蓉、綦连延长皆死于阵。和阿干子、段畅以千骑投周。
周军攻东门，际昏，遂入，进兵焚佛寺门屋，飞焰照天
地。延宗与敬显自门入，夹击之。周军大乱，争门相填
压，齐人从后斫刺死者二千馀人。周武帝左右略尽，
自拔无路，承御上士张寿辄牵马头，贺拔佛恩以鞭
拂其后，崎岖仅得出，齐人奋击，几中焉。城东厄曲，佛
恩及降者皮子信为之导，仅免时四更也。延宗谓周
武帝崩于乱兵，使于积尸中求长鬣者，不得。时齐人
既胜，入坊饮酒，尽醉卧，延宗不复能整。周武帝出城
饥甚，欲为遁逸计。齐王宪及柱国王谊谏，以为去必
不免。延宗叛将段畅亦盛言城内空虚。周武帝乃驻
马鸣角收兵，俄顷复振。诘旦，还攻东门，克之，又入南
门。延宗战力屈，走至城北，于人家见禽。周武帝自投
下马，执其手，延宗辞曰：“死人手，何敢迫至尊？”帝曰：“两
国天子，有何怨恶？直为百姓来耳，勿怖，终不相害。”使
复衣帽礼之。先是，高都郡有山焉，绝壁临水，忽有墨
书见云“齐亡。”延宗洗视逾明，帝使人就写，使者改“亡”
为上，至是应焉。延宗败，前在邺厅事，见两日相连，置
以十二月十三日晡时受敕守并州，明日建尊号，不
间日而被围，经宿至食时而败，年号德昌，好事者言
其得二日云。既而周武帝问取邺计，辞曰：“亡国大夫
不可以图存，此非臣所及。”彊问之，乃曰：“若任城王援
邺，臣不能知。若今主自守，陛下兵不血刃。”及至长安，
周武与齐君臣饮酒，令后主起舞，延宗悲不自持，屡
欲仰药自裁，侍婢苦执谏而止。未几，周武诬后主及
延宗等，云遥应穆提婆反，使并赐死，皆自陈无之，延
宗攘袂泣而不言，皆以椒塞口而死。明年，李起收殡
之。后主之传位于太子也，孙正言窃谓人曰：“‘我昔武
定中为广州士曹，闻襄城人曹普演有言：高王诸儿，
阿保当为天子’。至高德之承之”当灭。“阿保”谓天保。“德
之”谓德昌也。“承之”谓后主年号。承光，其言竟信云